Man aangekeer wat sy meisie glo doodkap | Netwerk24
Deur Isabel Venter 14 Junie 2021 21:00
Mxolisi Zitha (33) is Donderdag deur die polisie in hegtenis geneem en het Maandag op 'n aanklag van moord in die landdroshof in Eerstehoek verskyn.
Dit is die einste hof wat hom verlede Donderdag skuldig bevind en 'n opgeskorte vonnis opgelê het op aanklagte van huisbraak en aanranding met die opset om ernstig te beseer.
Volgens die polisie het 'n besorgde inwoner hulle Vrydag van 'n voorval van gesinsgeweld in Hartebeeskop naby Oshoek in kennis gestel. Met hul aankoms op die toneel het die vrou in 'n plas bloed gelê, sê brig. Leonard Hlathi, polisiewoordvoerder.
Die slagoffer, wie se naam nog nie bekend gemaak is nie, het verskeie kapmerke oor haar lyf gehad.
Zitha het glo gevlug en is ure later deur die polisie by Dundonald naby Elukwatini aangekeer.
Sy saak is tot 20 Julie vir verdere ondersoek uitgestel.
Volgens Monica Nyuswa, woordvoerder van die nasionale vervolgingsgesag in Mpumalanga, het Zitha skuld beken op die aanklagte van aanranding en huisbraak en is sy vonnis in geheel opgeskort. Sy kon nie bevestig hoe lank dié vonnis was nie.